ททท. เผย ปี 65 การท่องเที่ยวไทยฟื้นตัว ตั้งเป้ามีนักท่องเที่ยวเพิ่มขึ้นร้อยละ 50 ตั้งเป้ารายได้อยู่ที่ 1.2 -1.5 ล้านล้านบาท
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวอวยพรเนื่องในโอกาสใกล้วันขึ้นปีใหม่ไทย2565 ว่า ปี 2564 ขอเป็นกำลังใจให้ประชาชนคนไทยทุกคนฝ่าวิกฤตินี้ไปด้วยกัน รวมถึงหน่วยงานทุกภาคส่วนที่ได้พยายามอย่างเต็มที่ในการช่วยกันป้องกันและควบคุมการแพร่ระบาดของโรคโควิด-19 และหวังว่าเศรษฐกิจและการท่องเที่ยวไทยจะกลับมาฟื้นตัวดีขึ้นอย่างต่อเนื่องในปี 2565 ขอให้เป็นปีที่ดีสำหรับทุกคนและมีสุขภาพดีทั้งกายและใจ นอกจากนี้ ททท. พร้อมเป็นส่วนหนึ่งในการกระตุ้นให้เศรษฐกิจไทยฟื้นตัว โดยคาดการณ์ว่าการท่องเที่ยวในปี 2565 มีนักท่องเที่ยวเพิ่มขึ้นร้อยละ 50  ของรายได้ที่เคยทำได้ในปี 2562 อยู่ที่ประมาณ 1.5 ล้านล้านบาท และในปี 2566 คาดการณ์ว่าจะมีนักท่องเที่ยวเพิ่มขึ้นร้อยละ 80อย่างไรก็ตาม รัฐมนตรีว่าการกระทรวงการท่องเที่ยวและกีฬา คาดการณ์ว่าปีหน้าจะมีนักท่องเที่ยวมาจากต่างประเทศไม่น้อยกว่า 10 ล้านคน และจะมีรายได้อยู่ที่ประมาณ 1.2 -1.5 ล้านล้านบาท พร้อมเน้นย้ำมาตรการป้องกันโรคโควิด-19 ทั้งการได้รับการฉีดวัคซีนและตรวจการหาเชื้อเพื่อความปลอดภัยของประชาชนทุกคน และขอให้ประชาชนมั่นใจในระบบป้องกันโรคของกระทรวงสาธารณสุขไทย